5. ΑΠΟΦΑΣΙΣ ΠΡΩΘΥΠΟΥΡΓΟΥ Αριθ.845 της 25 Ιαν./11 Φεβρ. 1975  (ΦΕΚ Β΄152) (Διόρθ. Ημαρτ. εν ΦΕΚ Β΄199 της 19 Φεβρ.  1975) Περί ελέγχου διοικητικών συμβάσεων και άλλων πράξεων οικονομικού περιεχομένου συναφθεισών ή εκδοθεισών κατά το από 21 Απρ. 1967 μέχρις 23 Ιουλ. 1974 διάστημα. Έχοντες υπόψη τας διατάξεις του άρθρ.7 παρ.1 του Ν.Δ.175/1973 «περί Υπουργικού Συμβουλίου και Υπουργείων», αποφασίζομεν: Άρθρ.1.–1.Αι συναφθείσαι κατά το από 21 Απρ. 1967 μέχρις 23 Ιουλ.1974 χρονικόν διάστημα παρά του Δημοσίου, των Νομικών Προσώπων Δημοσίου Δικαίου, Δημοσίων Επιχειρήσεων ή Οργανισμών συμβάσεις μείζονος σημασίας αι αναφερόμεναι εις επενδύσεις ή εκτελέσεις έργων ή προμηθειών ή δανειοδοτήσεις και αι συναφείς προς ταύτας πράξεις υποβάλλονται εις διοικητικόν έλεγχον. Δια του ελέγχου σκοπείται η διαπίστωσις του νομίμου ή μη αυτών και η εξακρίβωσις παραβιάσεων των σχετικών διατάξεων ή κανονισμών. Επίσης σκοπείται η εξακρίβωσις της υπάρξεως χαριστικών διατάξεων θιγουσών τα συμφέροντα του Δημοσίου ή των ως άνω νομικών προσώπων κλπ. 2.Ο κατά την προηγουμένην παράγραφον έλεγχος ενεργείται παρά δικαστικού λειτουργού οριζομένου υπό του Υπουργού της Δικαιοσύνης κατά τας διατάξεις του άρθρ.15 του Ν.Δ.385/1974. Ούτος ορίζεται τη αιτήσει του οικείου Υπουργού δια τον έλεγχον των συμβάσεων και λοιπών ως άνω πράξεων εκάστου Υπουργείου ως και των υπό την εποπτείαν αυτού υπαγομένων Νομικών Προσώπων, Δημοσίων Επιχειρήσεων και Οργανισμών επιτρεπομένου πάντως του διορισμού πλειόνων δικαστικών λειτουργών δια τον έλεγχον των συμβάσεων του αυτού Υπουργείου ή τινός ή και πάντων των ως άνω Νομικών Προσώπων ή Επιχειρήσεων και Οργανισμών. 3.Εις έκαστον των οριζομένων δια τον έλεγχον δικαστικών λειτουργών διατίθεται υπό του οικείου Υπουργείου το αναγκαιούν βοηθητικόν προσωπικόν, παρεχομένης άμα και πάσης σχετικής διευκολύνσεως δια την εκπλήρωσιν του έργου των. Άρθρ.2.–1.Ο κατά το προηγούμενον άρθρον οριζόμενος δικαστικός λειτουργός προβαίνει εις την κατά περίπτωσιν έρευναν πάντων των σχετικών στοιχείων δυνάμενος να επιχειρή και την συμπλήρωσιν τούτων δια παντός νομίμου μέσου. Η έρευνα διεξάγεται δι’ ωρισμένην σύμβασιν ή ωρισμένου κύκλον υποθέσεων οριζομένων υπό του οικείου Υπουργού ενεργούντος αυτεπαγγέλτως ή επί τη βάσει συγκεκριμένων καταγγελιών υποβαλλομένων προς αυτόν εντός διμήνου από της δημοσιεύσεως της παρούσης αποφάσεως. 2.Ο δικαστικός λειτουργός μετά την διενέργειαν της ερεύνης περατουμένης εντός τετραμήνου από της παροχής της ως άνω εντολής υποβάλλει πόρισμα προς τον αρμόδιον Υπουργόν περί της υπάρξεως παρανομιών ή άλλων παραβάσεων ή χαριστικών πράξεων ή διατάξεων, ή ζημίας εις βάρος των συμφερόντων του Δημοσίου ή των Νομικών Προσώπων Δημοσίου Δικαίου ή Δημοσίων Επιχειρήσεων και Οργανισμών περί ων εκάστοτε πρόκειται. Επί τη βάσει των πορισμάτων τούτων οι Υπουργοί θέλουν προβή εις την κίνησιν των νομίμων διαδικασιών δια την ποινικήν δίωξιν των τυχόν ενεχομένων δημοσίων υπαλλήλων. Οι Υπουργοί θέλουν ωσαύτως προβή εις πάσαν νόμιμον ενέργειαν δια την ακύρωσιν ή ανατροπήν παρανόμων συμβάσεων ή άλλων πράξεων και δια την προστασίαν των συμφερόντων του Δημοσίου, ή των συμφερόντων των ως άνω Νομικών Προσώπων. 3.Έκαστος των ως άνω δικαστικών λειτουργών δέον όπως υποβάλη αντίγραφον του πορίσματός του προς τον Υπουργόν της Δικαιοσύνης. Άρθρ.3.–Η παρούσα δημοσιευθήτω δια της Εφημερίδος της Κυβερνήσεως. 